Peter Have (M), 2026-01-16:
Tak for ordet, formand.
Jeg vil begynde med at sige, at Moderaterne stemmer for lovforslaget og bakker op om regeringens linje.
Vi gør det, fordi vi grundlæggende har tillid til vores efterretningstjenester, og fordi vi ved, at de spiller en helt afgørende rolle for Danmarks sikkerhed.
Samtidig skal vi ikke lægge skjul på, at Forsvarets Efterretningstjeneste med den nye hjemmel vil kunne foretage kabelindhentning på i princippet alle teleudbyderes internationale kommunikationskabler.
Indgreb, der kan give anledning til debat om masseovervågning, er aldrig noget, man skal skøjte let hen over.
Dette lovforslag udvider ikke FE's generelle indhentningshjemmel og ændrer ikke grundlaget for FE's bulkindhentning.
FE er Danmarks udenrigsefterretningstjeneste, og indhentning skal være rettet mod forhold i udlandet.
Oplysninger om danske personer kan fortsat blive omfattet som tilfældighedsfund, og det er et grundlæggende præmis.
Det centrale og nye er, at FE kan påbyde teleudbydere at bistå med bulkindhentning, hvilket er et indgribende skridt for virksomhedernes drift og for FE's kabelindhentning.
Derfor skal rammerne være klare og kontrollerende i praksis, så det ikke bliver en glidebane.
Når Moderaterne kan støtte forslaget, skyldes det især to forhold.
For det første er der behovet.
Hvis kommercielle hensyn i yderste konsekvens kan afskære FE fra adgang til kommunikationsstrømme af afgørende betydning for efterretningsarbejdet, står vi sværere som samfund, og det kan vi ikke være tjent med.
For det andet, og det er mindst lige så vigtigt, etableres der to nye nævn, nemlig Efterretningsnævnet og Nævnet for Indsigtsrettigheder.
FE vil fremover alene kunne foretage bulkindhentning af kommunikationsdata på baggrund af tilladelse fra Efterretningsnævnet, og hvis grundlaget ikke er tilstrækkelig oplyst, kan nævnet ganske enkelt sige nej.
Det er en væsentlig styrkelse af kontrollen, og det er helt centralt for at sikre, at ordningen lever op til kravet om kontrol på alle stadier af indhentningen.
Tilsynet med Efterretningstjenesterne, TET, vil som hidtil føre det bagudrettede tilsyn, og det er også vigtigt, at TET får mulighed for at genoptage et bredere tilsyn med rådata, så der fortsat er tæt kontrol med, hvordan reglerne efterleves i praksis, herunder i forhold til håndteringen af tilfældighedsfund.
Der er også andre vigtige værn.
FE skal løbende vurdere, om et påbud fortsat er nødvendigt, og bistanden skal tilrettelægges, så hverken informationssikkerheden eller udbuddet af net og tjenester forringes.
Og så er der dialog før og efter påbud.
Endelig skal FE også afholde udgifterne relateret til teleudbydernes bistand, så virksomhederne ikke ender med en uforudset regning for en statslig opgave.
Når det er sagt, er Moderaterne ikke blinde for kritikpunkterne i høringssvarene, og vi vil også gerne drøfte, om der kan være behov for en form for systematisk evaluering efter nogle år – ikke fordi vi betvivler behovet for, at FE får dette værktøj til rådighed, men fordi det er sund forvaltningsskik, når man giver stærkere beføjelser og pålægger private aktører indgribende forpligtelser.
Om det skal være en evaluering eller noget andet, kan vi vende i udvalgsarbejdet efterfølgende.
Afslutningsvis vil jeg lige sige, at Moderaterne støtter lovforslaget, både fordi det styrker FE's mulighed for at løse sine kerneopgaver i en farligere tid, og fordi tilsynet skærpes markant med forudgående kontrol.
Men vi følger lovgivningen tæt, så vi undgår en glidebane.
Tak for ordet.